钦定古今图书集成/方舆汇编/职方典/第1050卷 > 泉州府风俗考 府志
## 钦定古今图书集成/方舆汇编/职方典/第1050卷 > 泉州府风俗考 府志

府总

泉属封疆逼狭，物产硗瘠，桑蚕不登于筐茧，田亩不足于耕耘。稻米、菽麦、丝缕绵絮之类，皆仰资吴、浙，惟鱼虾蠃蛤之利稍稍称饶。山薮居民，树艺葛苎，机杼所就，与他邑相灌输，而贸易鱼盐，不过饔飧是赖。地利薄，故其蓄聚少。俗尚敦朴，诸诣黉塾市肆者，踽踽一布袍，士以素，庶人以缁。冬夏迭更，故四民各修其本业，居恒绝不为宴集。俭勤瞿蹶，有《唐风》“蟋蟀” 之意；耕织力本，有《豳风》“七月” 之意；守经讲礼，有洙、泗龂龂之意。若晋江人文甲于诸邑。石湖、安平番舶去处，大半市易。上国及诸岛夷稍习机利，不能如山谷淳朴矣。南安文教为盛，其巨姓亦最多意气。惟长民者常于衙蠹费清理焉。惠俗节啬，人知力学，攻苦文辞，未闻有嚚讼以罹罚者，故至今亦称易治。同为朱子过化之邦，弦诵之声四达，科第近埒于晋邑，其迤西近漳者，性颇悍劲，然义气真率，亦一快也。大都附郡南、惠、同三邑，田土山海参半，俗相近安溪、永春、德化，盘纠山谷间，岚瘴最重。早起蒸雾四合，人如坐甑中，村落迷失八九月多发疟疾。其去城市远，耕织外一无所事。儒硕亦斌斌继出，然多世居都会，不与巢居崖处者为邻矣。吉凶仪节，多依朱子《家礼》。七邑同风，但惑于郭璞《葬经》，递相肄习，苟冀牛眠白鹤之祥，急则牙角交构，缓则迁延岁月，虽再世不葬，恬然安之。此近俗之不古者也。岁时之节，如元夕张灯、端午竞渡、中秋《翫月》。惟时和年丰，家给人足，聊以自相懽娱，而装饰神像，穷极珍贝。阅游衢路，因起争端，犹醵钱置酒，互相鼓动，日昏酣而不知止。此何为者？是在长民者能善道之耳。